b'\n_START_ARTICLE_\nProcopius\n_START_PARAGRAPH_\nProcopius (325/326 Kilikia \xe2\x80\x93 27. toukokuuta 366 Traakia) oli usurpaattori eli vallananastaja ja vastakeisari Rooman valtakunnassa keisari Valensin aikana._NEWLINE_Procopius oli sukua keisari Julianus Apostatalle, ja h\xc3\xa4n toimi keisarin pohjoisen armeijan komentajana Persian-sotaretkell\xc3\xa4 vuonna 363. Julianus kuitenkin kaatui sotaretkell\xc3\xa4 ja uudeksi keisariksi tuli Jovianus, joka suhtautui Procopiukseen ep\xc3\xa4luuloisesti. Niinp\xc3\xa4 Procopius piiloutui Julianuksen hautajaisten j\xc3\xa4lkeen ja jatkoi piileskely\xc3\xa4\xc3\xa4n aina seuraavan keisarin, Valensin, hallituskaudelle asti. Syyskuussa 365 h\xc3\xa4n julistautui Konstantinopolissa keisariksi k\xc3\xa4ytt\xc3\xa4en hyv\xc3\xa4kseen voimakasta Valensin vastaista mielipidett\xc3\xa4. H\xc3\xa4n sai aluksi laajaa kannatusta, mutta seuraavana vuonna Valens onnistui kukistamaan h\xc3\xa4net Nakoleian taistelussa (nyky\xc3\xa4\xc3\xa4n Seyitgazi Turkissa). H\xc3\xa4nen sukulaisensa Marcellus yritti jatkaa vastakeisarina, mutta h\xc3\xa4netkin vangittiin pian ja teloitettiin.'